Jürgen Ligi		
Rahandusministeerium	
	
	11.06.2026 nr 1-12/618 - 1	

	

	
Seisukohad ja ettepanekud riigireformide kavandamise kohta		

Austatud Jürgen Ligi	

Käesolevaga esitame seisukohad ja ettepanekud seoses kavandatavate riigireformide ning riigikava koostamisega.
Mitmete reformide edukas elluviimine eeldab kohalike omavalitsuste aktiivset ja sisulist panust. Seetõttu peame oluliseks, et riigikava koostamisel lähtutaks mitmetasandilise valitsemise ning partnerluse põhimõtetest. Praeguse seisuga puudub meil selge ülevaade, millisel määral on omavalitsusi kaasatud ning kuidas on kaardistatud nende roll reformide elluviimisel.
Rahandusministeeriumi poolt korraldatud piirkondlike infopäevadel ei selgunud, kas ministeeriumidel on terviklik visioon omavalitsustele suunatud tegevuste osas, mistõttu teeme järgmised ettepanekud protsessi edasiseks kavandamiseks:
•	Pidada kohalikke omavalitsusi puudutavate reformiplaanide osas detailsemat dialoogi, et selgitada välja konkreetsed ootused ning tagada reformide teostatavus ja seatud eesmärkide saavutamine.
•	Analüüsida riigikavas põhjalikult jätkusuutliku linnaarengu väljakutseid ning kavandada nende lahendamiseks integreeritud meetmed, arvestades linnapiirkondade kasvavat rolli Eesti arengus.
Arvestades, et märkimisväärne osa Eesti elanikkonnast ja ettevõtlusest on koondunud suurematesse linnadesse, sealhulgas Tallinna, ei ole võimalik riiklikke reforme tulemuslikult ellu viia ilma linnapiirkondade aktiivse osaluseta.
Samuti juhime tähelepanu vajadusele käsitleda riigireforme valdkonnaüleselt. Praegu on mitmed teemad killustunud erinevate ministeeriumide vaatesse, mis raskendab nende sidusat elluviimist omavalitsuste tasandil ning suurendab halduskoormust. Seetõttu teeme ettepaneku:
•	Korraldada eraldi ja sisuline arutelu omavalitsuste osaluse üle reformide elluviimisel, kaasates kõik asjassepuutuvad ministeeriumid ja omavalitsuste esindajad vaatamata asjaolule, et kavandatud ajakava on väga pingeline. Selline kohtumine on vajalik korraldada enne riigikava esitamist Vabariigi Valitsuse kabinetinõupidamisele. 
•	Kaardistada kattuvad ja ebaselged teemad ning leida lahendused erinevate rahastamistaotluste kokkupuutepunktides.
Oleme esitanud linna poolsed seisukohad riigikava senisele versioonile. Seetõttu märgime, et mitmed linnapiirkondade konkurentsivõime ja ressursitõhususe seisukohalt olulised valdkonnad on jäänud käsitlemata nagu avalike hoonete energiatõhusus, kestlik turism, säästva liikuvuse arendamine ning transporditaristu sõlmpunktid.
Loodame konstruktiivsele koostööle ning oleme valmis aktiivselt panustama edasistesse aruteludesse.

Lugupidamisega	

	
	
(allkirjastatud digitaalselt)	
Peeter Raudsepp	

Raido Roop, raido.roop@tallinnlv.ee 
Aado Altmets, aado.altmets@tallinnlv.ee